हुण पोन्नन नै विक्रम गी महारानी अरुलमोली दी पूरी गल्ल सनाई। जदूं विक्रम गी काले पानी दी सजा भोगन ज्हाजै पर चाढ़ियै समुन्दर पारै दे कुसै मुलखै च भेजी ओड़ेया तां महारानी बड़ी दुखी होई गेई। उनें गी अपना जीवन भार सेई होन लगा। पर ओ इस आशा ते विश्वास उप्पर जिया दियां हियां जे कदें न कदें नसीबा जागग ते ओ इक वारी फी विक्रम कन्ने मिलङन। उस बसैंन्त मैहलै च जित्थे कदें ओ अपने पति कन्ने रौहन्दियां हियां ते पुत्रै कन्ने रेहियां हुण इक्कले रौह्न्दे उनेंगी बड़ी बेदना हुन्दी ही। उनें दिनें गै इक बारी पार्थिव महाराज दे पक्के मित्तर ते पल्लव सम्राजै दे पैह्ले सैनापति परंज्योति अपनी धर्मपत्नी कन्ने तीर्थ जात्रा करदे करदे उरैयूर आई पुज्जे। उनें बसैन्त मैह्लै च जाइयै महारानी होरें गी समझाया ते दलासा दित्ता। महारानी होरें उन्दे कन्ने गै तीर्थ जात्रा पर जाने दी इच्छेया दस्सी ते उनें गी कन्नें लइयै परंज्योति होर तीर्थ जात्रा पर टुरी गे।